NCP प्रमुख के परिवार में बगावत हुई; शरद ने कहा था- कुछ लोगों पर भरोसा कर गलती की
Maharashtra NCP Political Clash; Chhagan Bhujbal attack on Sharad Pawar rally remark; महाराष्ट्र सरकार में नवनियुक्त मंत्री छगन भुजबल ने रविवार को राष्ट्रवादी कांग्रेस पार्टी (NCP) के अध्यक्ष शरद पवार की येवला रैली को लेकर सवाल किए। उन्होंने कहा कि पार्टी में विद्रोह उनके परिवार में हुआ था।
महाराष्ट्र सरकार में नवनियुक्त मंत्री छगन भुजबल ने रविवार को राष्ट्रवादी कांग्रेस पार्टी (NCP) के अध्यक्ष शरद पवार की येवला रैली को लेकर सवाल किए। उन्होंने कहा कि पार्टी में विद्रोह उनके परिवार में हुआ था। उसमें उनकी कोई भूमिका नहीं थी। 
दरअसल, शरद पवार ने 8 जुलाई को छगन भुजबल के विधानसभा क्षेत्र नासिक के येवला में एक रैली को संबोधित करते हुए कहा था कि उन्होंने कुछ लोगों पर भरोसा करके गलती की, वो गलती अब नहीं दोहराएंगे। 
छगन भुजबल और अजित पवार समेत NCP के आठ विधायक 2 जुलाई को पार्टी से बगावत कर महाराष्ट्र की एकनाथ शिंदे सरकार में शामिल हो गए थे।
भुजबल बोले- पवार साहब येवला क्यों आए? मैं समझ नहीं पाया
भुजबल ने कहा कि शरद पवार साहब आप येवला क्यों आए? मैं इसे समझ नहीं सका। उन्होंने कहा कि वो अन्य पिछड़ा वर्ग के नेता हैं, जो रैलियां करते हैं और भाषण देते हैं। शायद इसलिए शरद पवार ने सभा के लिए येवला को चुना।
उन्होंने कहा कि शायद पवार साहब सोचते हैं कि यह विद्रोह मैंने किया है, लेकिन मेरा इससे कोई लेना-देना नहीं है। ऐसा उनके परिवार में हुआ है। प्रफुल्ल पटेल दिल्ली में उनके सहयोगी हैं, अजित पवार उनका परिवार हैं और दिलीप वाल्से-पाटिल उनके करीबी सहयोगी हैं।
भुजबल बोले- मेरी वजह से येवला में विकास हुआ
भुजबल ने कहा कि उन्हें इस बात का दुख है कि पवार येवला आए, लेकिन वाल्से पाटिल के निर्वाचन क्षेत्र में NCP की एक रैली में नहीं गए। उन्होंने शरद पर हमला बोलते हुए कहा कि रैली में पवार साहब ने कहा था कि वह लोगों से माफी मांगते हैं, क्योंकि मुझे उम्मीदवारी देना एक गलती थी। लेकिन मेरी वजह से येवला में विकास हुआ है। इसलिए माफी मांगने का सवाल ही नहीं उठता।
वहीं, छगन भुजबल ने शरद पवार से पूछा कि आखिर आप कितनी जगह माफी मांगेंगे? उन्होंने कहा कि अगर नासिक जिले के लोग शरद पवार से प्यार करते हैं, तो 2019 के लोकसभा चुनाव में NCP के दोनों उम्मीदवार कैसे हार गए?
8 जुलाई को शरद ने कहा था- न टायर्ड हूं और न ही रिटायर्ड
8 जुलाई को नासिक में रैली को संबोधित करने जाने से पहले मीडिया से बातचीत में पवार ने कहा था, वे न तो टायर्ड (थके हुए) हैं और न ही रिटायर्ड हैं। क्या आप जानते हैं कि मोरारजी देसाई किस उम्र में प्रधान मंत्री बने? मैं प्रधानमंत्री या मंत्री नहीं बनना चाहता, सिर्फ लोगों की सेवा करना चाहता हूं।
दरअसल, अजित पवार ने 6 जुलाई को कहा था कि साहेब की उम्र हो गई है, अब उन्हें रिटायरमेंट लेकर हमें आशीर्वाद देना चाहिए। पवार ने तब कहा था, 'मैं पार्टी को फिर से खड़ा करके दिखाऊंगा। मैं एक बार फिर से पूरे महाराष्ट्र का दौरा करूंगा।
6 जुलाई को शरद ने कहा था- मैं पार्टी का अध्यक्ष हूं, ​​​उम्र से फर्क नहीं पड़ता
6 जुलाई को दिल्ली में NCP की कार्यकारिणी की बैठक के बाद शरद पवार ने कहा था- 'पार्टी का अध्यक्ष मैं हूं। कौन क्या कह रहा है मुझे नहीं पता। किसी और के कुछ कहने की अहमियत नहीं। उनके दावों में कोई सच्चाई नहीं है।'
पार्टी के नाम और चुनाव चिह्न के मुद्दे पर NCP चुनाव आयोग से संपर्क करेगी। जब पवार से रिटायरमेंट को लेकर सवाल पूछा गया तो उन्होंने कहा था, '82 हो या 92, उम्र से कोई फर्क नहीं पड़ता। मैं पार्टी को फिर से खड़ा करूंगा।'
2 जुलाई को शरद ने कहा था- महाराष्ट्र में घूमकर जनमत बनाएंगे
2 जुलाई को अजित पवार की बगावत के बाद शरद पवार ने कहा था, 'ये पार्टी मैंने बनाई थी। पार्टी के कार्यकर्ताओं पर मुझे पूरा विश्वास है। मैं महाराष्ट्र में घूमकर कार्यकर्ताओं को एकजुट करूंगा। उसके बाद लोगों के बीच जाकर जनमत बनाऊंगा।
दोबारा संगठन बनाना यह मेरा काम होगा और मैं यह कार्यकर्ताओं के साथ मिलकर करूंगा। पार्टी की भूमिका आगे क्या होगी, ये पार्टी के नेताओं से बात करके बताऊंगा। लोगों का समर्थन आपको है कि नहीं यह ज्यादा जरूरी है। मुझे भरोसा है कि हम लोगों के पास जाएंगे तो वो हमारे साथ आएंगे।'
पवार Vs पवार की राजनीतिक लड़ाई से जुड़ी ये खबरें भी पढ़ें...
शरद पवार से NCP भी छीन लेंगे अजित: शिंदे को जिस आधार पर मिली थी शिवसेना, अजित के पास वो सब कुछ
अजित पवार ने नेशनलिस्ट कांग्रेस पार्टी यानी NCP और उसके चुनाव चिन्ह पर अपना दावा जताते हुए याचिका दाखिल की है। चुनाव आयोग ने कुछ महीने पहले जिस गणित से एकनाथ शिंदे को शिवसेना सौंपी थी, उस हिसाब से देखें तो NCP अजित पवार को ही मिलेगी। ऐसे मामलों में चुनाव आयोग क्या करता है, यह जानने के लिए पूरी खबर पढ़ें...
अजित ही नहीं, प्रफुल्ल ने शरद पवार को दिया झटका: BJP से गठबंधन में बड़ा रोल, क्या ED-CBI का डर पड़ा भारी
महाराष्ट्र में हुई राजनीतिक उठापटक में सबसे ज्यादा हैरानी शरद पवार के खास प्रफुल्ल पटेल को अजित पवार के खेमे में देखकर हुई। राज्यसभा सांसद प्रफुल्ल पटेल को तो शरद पवार ने कार्यकारी अध्यक्ष बनाया था। वो भी भतीजे पर तवज्जो देकर। आखिर प्रफुल्ल पटेल ने शरद पवार का साथ क्यों छोड़ा, यह जानने के लिए पूरी खबर पढ़ें...
